**МОНГОЛ УЛСЫН** **ИХ ХУРЛЫН 2022 ОНЫ НАМРЫН ЭЭЛЖИТ**

**ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ**

**01 ДҮГЭЭР САРЫН 10-НЫ ӨДӨР /МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | **Хуралдааны товч тэмдэглэл:** | 1-2 |
| 2 | **Хуралдааны дэлгэрэнгүй тэмдэглэл:** | 3-6 |
|  | 1.“**Орхоны хөндийд хот байгуулах тухай” Улсын Их Хурлын тогтоолын төсөл** /Засгийн газар 2023.01.03-ны өдөр өргөн мэдүүлсэн, **анхны хэлэлцүүлэг**, нэн яаралтай/ | 3-6 |

***Монгол Улсын Их Хурлын 2022 оны намрын ээлжит чуулганы***

***Төрийн байгуулалтын байнгын хорооны 2023 оны 01 дүгээр сарын***

***10-ны өдөр /Мягмар гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Ж.Мөнхбат ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 12 гишүүн хүрэлцэн ирж, 63.2 хувийн ирцтэйгээр хуралдаан 15 цаг 08 минутад Төрийн ордны “Жанжин Д.Сүхбаатар” танхимд эхлэв.*

*Томилолттой:**Ж.Ганбаатар, Ж.Эрдэнэбат;*

*Чөлөөтэй: Ё.Баатарбилэг, Г.Ганболд, Г.Занданшатар, Л.Оюун-Эрдэнэ.*

***Нэг.“Орхоны хөндийд хот байгуулах тухай” Улсын Их Хурлын тогтоолын төсөл /****Засгийн газар 2023.01.03-ны өдөр өргөн мэдүүлсэн,****анхны хэлэлцүүлэг, нэн яаралтай/***

Хэлэлцэж буй асуудалтай холбогдуулан Барилга, хот байгуулалтын сайд Ц.Даваасүрэн, Барилга, хот байгуулалтын яамны Төрийн нарийн бичгийн дарга С.Магнайсүрэн, мөн яамны Хот байгуулалт, газрын харилцааны бодлогын хэрэгжилтийг зохицуулах газрын дарга Ц.Баярбат, Газар зохион байгуулалт, геодези, зураг зүйн газрын Хот байгуулалтын хэлтсийн дарга Б.Одбаатар, Хот төлөвлөлт, судалгааны институт ОНӨААТҮ-ийн Ерөнхий инженер Т.Ганзориг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Д.Нарантуяа, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох **нар байлцав.**

Тогтоолын төсөлтэй холбогдуулан Улсын Их Хурлын гишүүн Д.Тогтохсүрэн, С.Амарсайхан, Ц.Мөнхцэцэг, Ж.Мөнхбат нар үг хэлэв.

Улсын Их Хурлын гишүүн Ж.Мөнхбат“Орхоны хөндийд хот байгуулах тухай” Улсын Их Хурлын тогтоолынтөслийг анхны хэлэлцүүлгээр нь батлах саналыг нэгдсэн хуралдаанд гаргах нь зүйтэй гэсэн горимын санал гаргав.

**Ж.Мөнхбат:** Улсын Их Хурлын гишүүн Ж.Мөнхбатын гаргасан горимын саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 6

Бүгд: 13

53.8 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ж.Мөнхбат Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 15 цаг 21 минутад хэлэлцэж дуусав.*

Байнгын хорооны хуралдаанаар 1 асуудал хэлэлцэв.

*Хуралдаан 13 минут үргэлжилж, 19 гишүүнээс 13 гишүүн хүрэлцэн ирж, 68.4 хувийн ирцтэйгээр 15 цаг 21 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА Ж.МӨНХБАТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**01 ДҮГЭЭР САРЫН 10-НЫ ӨДӨР / МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Ж.Мөнхбат:** Байнгын хорооны гишүүдийн олонх хүрэлцэн ирж, Байнгын хорооны ирц бүрдсэн тул Байнгын хорооны 2023 оны 1 дүгээр сарын 10-ны өдрийн хуралдаан нээснийг мэдэгдье. Байнгын хорооны хуралдаанаар хэлэлцэх асуудлыг танилцуулъя.

 “**Орхоны хөндийд хот байгуулах тухай” Улсын Их Хурлын тогтоолын төсөл. Засгийн газар 2023 оны 1 дүгээр сарын 3-ны өдөр өргөн мэдүүлсэн, анхны хэлэлцйүүлэг хийнэ.**

 Орхоны хөндийд хот байгуулах тухай Улсын Их Хурлын тогтоолын төслийн хэлэлцүүлгийг явуулъя. Хэлэлцэх асуудал дээр саналтай гишүүн байна уу? Алга байна. Орхоны хөндийд хот байгуулах тухай Улсын Их Хурлын тогтоолын төсөлтэй санал холбогдуулан саналтай гишүүн байна уу?

 Ажлын хэсэг Даваасүрэн Барилга, хот байгуулалтын сайд, Магнайсүрэн Барилга, хот байгуулалтын яамны Төрийн нарийн бичгийн дарга, Баярбат Барилга, хот байгуулалтын яамны Хот байгуулалт, газрын харилцааны Бодлогын хэрэгжилтийг зохицуулах газрын дарга, Одбаатар Газар зохион байгуулалт, геодез, зураг зүйн газрын Хот байгуулалтын хэлтсийн дарга, Ганзориг Нийслэлийн хот төлөвлөлт, судалгааны институт, олон нийтийн өмчит аж ахуйн ерөнхий менежер гэсэн ийм хүмүүс хүрэлцэн ирсэн байна.

 Ажлын хэсэг хүрэлцэн ирсэн байгаа. Даваасүрэн сайдаар ахлуулсан. Материалыг та бүхэнд тараасан байгаа. Улсын Их Хурлын нэгдсэн чуулган, Төрийн байгуулалтын байнгын хороонд өнгөрсөн 7 хоногт хэлэлцэх эсэхийг дэмжиж шийдвэрлэсэн. Орхоны хөндийд хот байгуулах тухай Улсын Их Хурлын тогтоолын төсөлтэй холбогдуулан санал хэлэх гишүүн байна уу? Алга байна уу? Амарсайхан гишүүнээр тасаллаа. Тогтохсүрэн гишүүн.

 **Д.Тогтохсүрэн:** Тогтоолын төслийг бүрэн дэмжиж байна. Тэгээд анхны хэлэлцүүлгээр нь батлах санал байгаад байгаа юм. Энэ тогтоолыг. Тэгэхдээ нэг юмыг би протоколд тэмдэглүүлье гэж бодож байгаа юм. Энэ тогтоолын чинь үндэс нь шинэ Хархорум хот байгуулсугай гэсэн тогтоол байгаа юм. Тэгсэн мөртөө толгой дээр нь тэр үг нь байхгүй. Тэгээд би редакцаар сүүлд нь Орхоны хөндийд хот байгуулах гэдгийн өмнө шинэ Хархорум гэдэг үгийг редакцаа оруулчхаж болох уу? Яагаад гэхээр доод талынх нь тогтоол дээр байгаа юм. 3 удаа байгаа юм. Шинэ Хархорум гэдэг үг нь. Уул нь тэр Шинэ Хархорум гэдэг үг нь эхэн дээрээ, толгойдоо байвал ямар вэ? Тэрийг редакцаар хийчхэж болох уу, үгүй юу? Болмоор бол тэрэн дээр нь анхаарна биз. Болохгүй л бол тэр биз. Тэгээд энийг анхны хэлэлцүүлгээр нь батлах саналтай байна.

**Ж.Мөнхбат:** Амарсайхан гишүүн.

**С.Амарсайхан:** Тогтоолын төслийг дэмжиж байгаа. Тэгээд хэд хэдэн зүйл дээр бас тодорхой санал хэлье.

Нэгдүгээрт, энэ хот байгуулах асуудал шийдвэр нь гарчхаж байгаа. Тогтоол, шийдвэр нь албажаад явна. Тэгээд энэ дээр бүр шаардлагатай бүх хөрөнгө мөнгө, цаг хугацаа, хүн хүч, мэргэжлийн боловсон хүчин, гадаад дотоодын хот байгуулалтын зөвлөл энэ чиглэлийн хүмүүсээс оролцоотой төлөвлөлтийг маш сайн хийх хэрэгтэй байгаа юм. Тэгэхгүй бол бид төлөвлөлт дээрээ алдсаны хор уршгийг бүгдээрээ л хэнээр ч хэлүүлтгүй мэдэж байгаа. Хот байгуулах шийдвэрүүд өмнө нь олон удаа гарч байсан. Дагуул хотоос эхлээд Багануур, Налайх, тэгээд л байгаа манай Эрдэнэт, Дархан гээд хотууд ч бас байж байна.

Гэхдээ энэ Орхоны хөндийн хот байгуулалтын асуудал дээр бүр онцгой ач холбогдол өгч, өндөр зохион байгуулалттай, бүр нарийн төлөвлөлттэй ажиллаж байж үр дүн гарна. Хам хум яваад, төлөвлөлт муутай хот байгуулах асуудал яригддаг, сонгууль болдог. Тэгээд эрх баригчид, шийдвэр гаргагчид нь өөрчлөгддөг. Ингээд орхидог тухай асуудал байж болохгүй учраас энэ дээр нэгдүгээрт анхаараач гэж.

Хоёрдугаарт, хоттой холбоотой асуудал яригдаж байгаа учраас бас Барилга, хот байгуулалтын сайд Даваасүрэн сайд бас энд байгаа. Өмнө нь ч бас бид ярьсан. Энэ Улаанбаатар хотын ерөнхий төлөвлөгөөг яаралтай Их Хурлаар оруулж хэлэлцүүлэх асуудлыг шийдвэрлэхгүй бол 20 онд хот төлөвлөлтийнх нь ерөнхий төлөвлөгөө, хугацаа дууссан. 13 онд Улсын Их Хурлаар 20 он хүртэл Улаанбаатарын ерөнхий төлөвлөлт, хөгжлийн бичиг баримт, чиг хандлагыг тодорхойлж, баталсан боловч өнөөдөр хүртэл дахиад 20-40 он хүртэлх хөгжлийн ерөнхий төлөвлөгөө батлагдаагүй явж байгаа. Тэгэхээр хөгжлийн ерөнхий төлөвлөгөөгүй Улаанбаатар хотын асуудал цаашаа шийдвэрлэхэд, гарц шийдлийг гаргаж, тулгамдсан асуудлаа шийдэхэд хүндрэл бэрхшээлтэй байгаа учраас энэ асуудлыг хотын удирдлагуудтай ярьж Хот байгуулалтын яам яаралтай Их Хуралд өргөн барьж, хэлэлцүүлэх ажлыг зохион байгуулах нь зүйтэй гэж үзэж байгаа юм. Баярлалаа.

**Ж.Мөнхбат:** Амарсайхан гишүүн. Даваасүрэн сайд саяын тэр хэлж байгаа саналыг анхаараарай танай ажлын хэсэг тиймээ. Ц.Мөнхцэцэг гишүүн.

**Ц.Мөнхцэцэг:** Тэгэхээр Монгол Улсын түүхт ёсны эртний нийслэл Хархорум хотод Орхоны хөндийд шинэ хот байгуулах асуудлыг бол дэмжиж байна. Энэ хот, шинэ хот маань Монгол Улсын түүх, археологи, соёлын томоохон төв болох ёстой. Тийм учраас анхнаас нь олон улсын сайн менежменттэй хот төлөвлөлтийг маш сайн хийсэн. Мөн шинэ суурьшлын бүс дэх хөрс болон усны нөөцийг хангалттай тодорхойлж, соёл, аялал жуулчлал, түүхийн чиглэлээр ийм хөгжүүлэх, олон улсын жуулчдыг татах ийм том бүс болгохын төлөө зөвхөн Барилга, хот байгуулалтын яам гэхгүй Засгийн газрын бусад яамдууд, Соёлын яам, Аялал жуулчлал, байгаль орчны яам зэрэг хамтран ажиллах шаардлагатай байгаа.

Тэгэхээр бид нар энэ өнгөрсөн энэ Улаанбаатар хотын хот төлөвлөлтийн алдаагаа засаж, шинээр хийгдэх энэ хот дээр бол маш өндөр түвшний бодлого, менежментийн цогц хөтөлбөртэй, тэгээд хүн ам суурьших, эко, байдлаар эрчим хүчийг шийдэх зэрэг энэ олон шинэ технологиудыг нэвтрүүлнэ гэдэгт найдаж байгаа.

Тийм учраас энэ Барилга, хот байгуулалтын яам, Засгийн газар бол бас ихээхэн өндөр хариуцлага бүхий том ажлыг эхлүүлж байна. Тэгээд энэ ажлыг Улсын Их Хурлын зүгээс бодлогын хувьд дэмжин ажиллана. Яамдууд маань маш сайн ажиллаж, тухайн хотын суурьшлын бүс дэх бүх түвшний судалгаануудыг мэргэжлийн өндөр түвшинд хийх ёстой гэдгийг хэлмээр байна.

**Ж.Мөнхбат:** Гишүүд үг хэлж дууслаа. Тэгэхээр манай Барилга, хот байгуулалтын яамны ажлын хэсэг ирсэн байгаа. Ер нь энэ Орхоны хөндий, Орхон, Тамирын хөндий. Хануй-Хүнүй бэлчир бол Монголын төрт ёсны гал голомт, Хүннүгийн нийслэл Луут хотоос авхуулаад л Сямби, Жужан, Нируны тахилын онгон, Талын 3 хэрэм, Түрэгийн хант улсын үеийн Билгэ хааны онгон, Уйгурын хаант улсын нийслэл Харбалгасын орд, Киданы үеийн том хотын туурь Дашинчилэнгийн Харбухын голын эрэг дээр байна. Балгас. Тэгээд Их Монгол Улсын нийслэл Чингис хааны зарлигаар байгуулагдсан Хархорин хот, Өгөөдэй хааны үеийн Өгөөдэй хааны зуны ордон, Гүйг, Мөнх, Аригбөх хаадын зуны ордон, өвлийн ордон байсан. Ийм том, ариун дагшин газар хөндий, нутаг ус. Монголын түүхэнд, эртний судар бичигт энэ Хангайн нурууны бэл Орхон Тамирын хөндийг Их Этүгэн гэж нэрлэсэн. Ариун дагшин нутаг өлгий гэж. Монголын газар шороон дээр байгуулагдсан 7, 8 төрт улс өнөөдөр энд, энэ хөндийд хот балгадаа барьж, нийслэлээ төвлөж, дэлхийг дайдаг хурааж, захирч байсан ийм түүхтэй.

Тийм учраас бол энэ дэлхийн бас аялал жуулчлалыг татсан, Монголын түүхийн онцлогийг харуулсан соёлын өв, онцлогийг харуулсан ийм хот байх ёстой. Тийм учраас олон улсын жишигт нийцсэн сайн төлөвлөлт, хот төлөвлөлтийг хийж, ТЭЗҮ боловсруулж, зураг төсвийг хийх ийм шаардлага байгаа. Энэ дээр манай Засгийн газар, Барилга, хот байгуулалтын яам, ажлын хэсэг маш сайн анхаараарай.

Өнгөрсөн жил Барилга, хот байгуулалтын яамтай ажлын хэсэг ярьж, 1 тэрбум төгрөгөөр ажил эхэлсэн. Энэ жил бас мөнгө төгрөг тавигдаад явж байгаа. Улсын Их Хурлаас бас Тогтохсүрэн гишүүнээр ахлуулсан ажлын хэсэг, миний бие, бас гишүүд ороод энэ асуудлыг олон жил ярьж байна. Хөөцөлдөж байгаа. Монгол Улсын Ерөнхийлөгч зарлиг гаргаж, Засгийн газар өргөн барьж, энэ асуудал ингэж хэлэлцэгдэж, шийдэгдэж байна. Ерөнхийлөгч Ерөнхий сайд байхдаа очиж танилцсан. Улсын Их Хурлын дарга очиж танилцсан.

Одоо Ерөнхий сайд очиж танилцана. Ингээд орчин үеийн ийм жишиг болсон сайхан хот байгуулах ийм боломж бүрдэж байгаа шүү. Та бүхэн маань хичээж ажиллаарай. Газрыг ерөнхийд нь сонгосон. Архангай аймгийн Өгийнуур сум, Хашаат сум нутагт, Архангай аймгийн Хотонт сум, Өвөрхангай аймгийн Хархорин сумтай хаяа залган орших ийм хот болохоор болж байгаа гэдгийг бас тодотгож хэлье. Гишүүд үг хэлж, санал хэлж дууслаа.

Түрүүн энэ Улсын Их Хурлын тогтоолын төсөл дээр Тогтохсүрэн гишүүний яриад байгаа тэр 1 дээр, 2 дээр, 1 дээр нэрийг нь өгчихсөн юм байна. Ингэж ингэж тогтоох нь Монгол Улсын урт хугацааны хөгжлийн зорилгод нийцүүлэн хүн амын нутагшил суурьшлын зохистой тогтолцоог бүрдүүлэх, хот хөдөөгийн тэнцвэрт хөгжлийг хангах, түүх, соёл аялал жуулчлалыг дэмжих зорилгоор Орхоны хөндийд шинэ Хархорум хотыг байгуулсугай.

Тэгээд шинэ Хархорум хот байгуулахдаа ийм ийм гээд дандаа шинэ Хархорум гээд явсан шүү. Тэгэхээр энэ түрүүний Тогтохсүрэн гишүүний хэлдэг асуудал бол тогтоолын төсөлд суучихсан байж байгаа. Ингээд анхны хэлэлцүүлгээр нь эцэслэн баталъя гэдэг ийм горимын санал гаргаж байна.

Горимын саналаар санал хураалт явуулъя. Санал хураалт.

13-аас 7 нь дэмжигдэж, 53.8 хувийн саналаар санал дэмжигдлээ. Энэ дээр нэг асуудал байгаа. Ажлын хэсэгт хэлэхээ мартсан. Энэ Архангай аймгийн Өгийнуур сум, Архангай аймгийн Хашаат сумын нутаг дэвсгэр дээр голлож, Архангай аймгийн Хотонт сум, Өвөрхангай аймгийн Хархорин сумтай хаяа дэрлэж орших ийм хот баригдана. Тэгэхээр энэ газрын асуудлыг анхааралдаа аваарай. Энэ газар зохицуулалтынх нь асуудал, хот төлөвлөлтийнх нь асуудлыг та одоо бас энэ газар нутагтаа хөрш Хөвсгөл аймгийн хүн байна. Анхааралдаа маш сайн авч ажиллана шүү гэдгийг салбарын сайдад анхааруулж хэлье.

Санал дэмжигдсэн. Байнгын хорооны санал, дүгнэлтийг чуулганы нэгдсэн хуралдаанд миний биеийг танилцуулна.

Төрийн байгуулалтын байнгын хорооны хэлэлцэх асуудал дууссан тул энэ өдрийн хуралдаан өндөрлөж байна. Гишүүд, ажлын хэсэгт баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР